Kenneth Fredslund Petersen (DD), 2024-12-04:
Tak, og tak for de mange fine afslag, havde jeg nær sagt.
Jeg tror, der var en enkelt, der bakkede det op, og der var mange gode intentioner over for forslaget.
Helt grundlæggende mener vi i Danmarksdemokraterne – som jeg har nævnt det ved flere lejligheder – at vi her har at gøre med en hobby og en slags mennesker, der elsker de her gamle biler, og de bruger faktisk rigtig mange ressourcer på at passe og pleje og vedligeholde dem.
Det er en hobby, der i vores verden er overset.
Der er ingen, der har overvejet at støtte det på nogen måde – de er helt alene med det.
Som nævnt lægger veteranbilsejere omkring 900 mio. kr. i omsætning til tilknyttede erhverv som følge af deres køretøjer.
De skaber arbejdspladser og bidrager i væsentlig grad til bevarelsen af den fælles kulturarv.
Så vi mener faktisk godt, at man kunne overveje, om man ikke kunne hjælpe dem ved bare at fjerne den her vægtafgift.
Jeg agter selvfølgelig at komme tilbage til det senere.
Som jeg nævnte før, er der ikke noget, der hedder vægtafgift om 6 år.
Så er spørgsmålet: Hvad skal man så regne 25 pct. ud af?
Skal man have historiske priser, og hvordan vil man lade dem stige?
Jeg tænker, der kommer nogle konflikter, der skal arbejdes med.
Dem kunne man have løst ganske let og enkelt ved at sige: Enten sætter vi et symbolsk beløb på 100 kr. per køretøj, eller også fjerner man afgiften fuldstændig.
På den måde kunne man give lidt credit til de folk, der faktisk bruger deres egne ressourcer på at vedligeholde en kulturarv.
Der er blevet henvist lidt til måden, vi vil finansiere det på.
Finansieringen kommer fra noget, der for nogles vedkommende er mere kulturarv, end veteranbiler er.
Der bliver givet en forfærdelig masse støtte til det, og så kan man jo så diskutere, om vores forslag til finansiering er rimelig eller urimelig.
Fakta er bare, at vi uden at skulle bidrage med en væsentligt større støtte end 60 mio. kr. kunne have givet lidt credit til de her mange ejere af veterankøretøjer.
Med det sagt
vil jeg egentlig bare sige tak for debatten.
Det er jo sådan, at sådan en bil er fra den tid, hvor man var nødt til at få diesel eller benzin på, og det er der jo, som ordføreren er bekendt med, også masser af afgifter på.
De betaler også ad den vej for de der få kilometer, de kører.
Jeg vil bare sige igen, at veteranbilentusiasterne bidrager med meget, og det gør de af egen fri vilje, fordi de har en lyst til at bevare det her.
Nogle køretøjer er smukkere end andre.
Jeg er helt vild med gamle køretøjer.
Der er nostalgi og minder i det fra min ungdom, min første bil osv. osv.
Jeg er også bare nødt til at sige, at vi grundlæggende ikke har et problem med finansiering, for der er ingen finansiering til den her hobby – whatsoever.
Og det er en kulturarv, vi måske skulle overveje at støtte lidt.
Tak for talen.
Det er jeg faktisk rigtig ked af at høre.
Vi er udmærket klar over, at det ikke er de store vanvittige beløb, vi her taler om.
Det er mere princippet i det, altså at man først skal betale en stor registreringsafgift.
Så vi er meget modstandere af, at man bliver beskattet på den her måde af et middel, man har stående, som ordføreren så fint beskrev det, til at pusle og nusse om.
En sjælden gang vil man så gerne ud at mødes med andre.
Nogle gange mødes Volvoklubben lige syd for Vejle.
Nogle af dem kører 20 km eller 3 km derud og hjem igen to gange om året, og andre kommer fra Nordjylland eller Sjælland og er nogle af dem, der så når op i nærheden af 1.000 km.
Vi synes bare, det er en urimelig afgift, som vi ønsker enten fjernet eller sat ned til et absolut minimum – måske mere et eller andet symbolsk beløb – og vi er allermest kede af, at den er røget med i den her afgiftsstigning, som jo for øvrigt belaster mange andre områder inden for personbilsproblematikken.